Illum il-Kummissjoni ppreżentat Komunikazzjoni dwar il-bini ta' Ewropa soċjali b'saħħitha għal tranżizzjonijiet ġusti. Din tistabbilixxi kif il-politika soċjali se tgħin biex jingħelbu l-isfidi u jinħatfu l-opportunitajiet tal-lum, filwaqt li tipproponi azzjoni fil-livell tal-UE għax-xhur li ġejjin. Se tipprova tikseb rispons dwar azzjonijiet ulterjuri fil-livelli kollha fil-qasam tal-impjiegi u d-drittijiet soċjali. Illum stess, il-Kummissjoni qed tniedi konsultazzjoni tal-ewwel stadju mas-sħab soċjali – in-negozji u t-trade unions – dwar il-kwistjoni tal-pagi minimi ġusti għall-ħaddiema fl-UE. Valdis Dombrovskis, il-Viċi President Eżekuttiv għal Ekonomija għas-Servizz tan-Nies qal: “L-Ewropa għaddejja minn tibdil sinifikanti. Filwaqt li għaddejjin mit-trasformazzjoni ekoloġika u diġitali, u mit-tixjiħ tal-popolazzjoni, il-Kummissjoni trid tiżgura li n-nies jibqgħu fiċ-ċentru tal-attenzjoni u li l-ekonomija taħdem għalihom. Diġà għandna strument, il-Pilastru Ewropew tad-Drittijiet Soċjali. Issa rridu niżguraw li l-UE u l-Istati Membri tagħha, kif ukoll il-partijiet ikkonċernati jkunu impenjati bl-implimentazzjoni tiegħu.” Nicolas Schmit, il-Kummissarju għall-Impjiegi u d-Drittijiet Soċjali qal: “Fis-snin li ġejjin se jinbidlu l-ħajjiet tax-xogħol ta' miljuni ta' Ewropej. Irridu nieħdu azzjoni biex il-forza tax-xogħol tal-ġejjieni tkun tista' tiffjorixxi. Jenħtieġ li l-ekonomija soċjali tas-suq innovattiva u inklużiva tal-Ewropa tkun ekonomija tan-nies: li tipprovdilhom impjiegi ta' kwalità li jħallsu paga adegwata. L-ebda Stat Membru, l-ebda reġjun u l-ebda persuna ma tista' titħalla tinqata' lura.” Irridu nkomplu naħdmu favur l-ogħla standards fis-swieq tax-xogħol, sabiex l-Ewropej kollha jkunu jistgħu jgħixu ħajjithom b'dinjità u b'ambizzjoni.” Illum l-Ewropa hija post uniku fejn il-prosperità, il-ġustizzja u futur sostenibbli huma għanijiet ugwalment importanti. L-Ewropa għandha wħud mill-ogħla standards tal-għajxien, uħud mill-aqwa kundizzjonijiet tax-xogħol u l-aktar protezzjoni soċjali effettiva fid-dinja. Minkejja dan, l-Ewropej qed iħabbtu wiċċhom ma' għadd ta' bidliet bħat-tranżizzjoni lejn ekonomija newtrali għall-klima, id-diġitalizzazzjoni u t-tibdiliet demografiċi. Dawn il-bidliet se joffru sfidi u opportunitajiet ġodda għall-forza tax-xogħol. Il-Patt Ekoloġiku Ewropew – l-istrateġija l-ġdida tat-tkabbir tagħna – irid jiżgura li l-Ewropa tibqa' l-post bl-aktar sistemi ta' protezzjoni soċjali avvanzati fid-dinja u tkun ċentru ewlieni ta' innovazzjoni u intraprenditorija kompetittiva. Il-pubblikazzjoni tal-lum tibni fuq il-Pilastru Ewropew tad-Drittijiet Soċjali, ipproklamat mill-istituzzjonijiet u mill-mexxejja f'Novembru 2017. Il-Kummissjoni titlob lill-pajjiżi, lir-reġjuni u lis-sħab kollha tal-UE biex jippreżentaw il-fehmiet tagħhom dwar it-triq 'il quddiem u l-pjanijiet tagħhom biex jintlaħqu l-objettivi tal-Pilastru. Dan se jikkontribwixxi biex fl-2021 jitħejja Pjan ta' Azzjoni li jirrifletti l-kontribut ta' kulħadd, u li se jiġi ppreżentat għall-approvazzjoni tal-ogħla livell politiku Min-naħa tagħha, il-Kummissjoni llum qed tistabbilixxi inizjattivi ppjanati li diġà se jikkontribwixxu għall-implimentazzjoni tal-Pilastru tal-UE. L-azzjonijiet prinċipali fl-2020 jinkludu: Dawn l-azzjonijiet jibnu fuq il-ħidma li diġà għamlet l-UE minn mindu ġie pproklamat il-Pilastru fl-2017. Iżda azzjoni fil-livell tal-UE biss mhijiex biżżejjed. Il-muftieħ tas-suċċess jinsab f'idejn l-awtoritajiet nazzjonali, reġjonali u lokali, kif ukoll f'idejn is-sħab soċjali u l-partijiet ikkonċernati rilevanti kollha fil-livelli kollha. L-Ewropej kollha għandu jkollhom l-istess opportunitajiet biex jirnexxu – jeħtieġ li nippreservaw, nadattaw u ntejbu dak li bnew il-ġenituri u n-nanniet tagħna. Konsultazzjoni dwar pagi minimi ġusti L-għadd ta' persuni li għandhom impjieg fl-UE jinsab f'livell rekord. Iżda bosta persuni li jaħdmu għadhom ibatu biex ilaħħqu mal-ħajja. Il-President von der Leyen esprimiet ix-xewqa tagħha li tiżgura li l-ħaddiema kollha fl-Unjoni tagħna jkollhom paga minima ġusta li tippermettilhom għajxien diċenti, kull fejn ikun qed jaħdmu. Illum, il-Kummissjoni qed tniedi konsultazzjoni tal-ewwel stadju mas-sħab soċjali – in-negozji u t-trade unions – dwar il-kwistjoni tal-paga minima ġusta għall-ħaddiema fl-UE. Il-Kummissjoni qiegħda tisma': irridu nkunu nafu jekk is-sħab soċjali jemmnux li hemm bżonn azzjoni tal-UE, u jekk dan huwa il-każ, jekk jixtiqux jinnegozjawha bejniethom. Mhux se jkun hemm paga minima waħda li tkun tajba għal kulħadd. Kwalunkwe proposta potenzjali se tkun tirrifletti t-tradizzjonijiet nazzjonali, kemm fil-każ tal-ftehimiet kollettivi, kif ukoll fil-każ tad-dispożizzjonijiet legali. Xi pajjiżi diġà għandhom sistemi eċċellenti fis-seħħ. Il-Kummissjoni tixtieq tiżgura li s-sistemi kollha jkunu adegwati, ikollhom kopertura suffiċjenti, jinkludu konsultazzjoni bir-reqqa mas-sħab soċjali, u jkollhom mekkaniżmu ta' aġġornament xieraq fis-seħħ. Sfond Il-ġustizzja soċjali hija l-pedament tal-ekonomija soċjali tas-suq tal-Ewropa u tinsab fil-qalba tal-Unjoni tagħna. Hija tirfed l-idea li l-ġustizzja soċjali u l-prosperità huma s-sisien biex tissawwar soċjetà reżiljenti bl-ogħla standards ta' benesseri fid-dinja. Dan huwa mument ta' bidla. It-tibdil fil-klima u d-degradazzjoni ambjentali se jġegħluna nadattaw l-ekonomija u l-industrija tagħna, il-mod kif nivvjaġġaw u naħdmu, dak li nixtru u dak li nieklu. Fil-ħames snin li ġejjin, l-intelliġenza artifiċjali u r-robotika waħedhom mistennija joħolqu kważi 60 miljun impjieg ġdid fid-dinja, filwaqt li bosta impjiegi se jinbidlu jew saħansitra se jgħosfru. Id-demografija tal-Ewropa qed tinbidel; illum qed ngħixu ħajja itwal u aktar b'saħħitha bis-saħħa tal-progress fil-mediċina u fis-saħħa pubblika. Dawn il-bidliet, l-opportunitajiet u l-isfidi jaffettwaw lill-pajjiżi u lill-Ewropej kollha. Huwa loġiku li niffaċċjawhom flimkien u li nindirizzaw il-bidla minn qabel. Il-Pilastru Ewropew tad-Drittijiet Soċjali huwa t-tweġiba tagħna għal dawn l-ambizzjonijiet fundamentali. Il-Pilastru jesprimi 20 prinċipju u dritt li huma essenzjali għal swieq tax-xogħol u sistemi tal-protezzjoni soċjali ġusti u li jiffunzjonaw tajjeb fl-Ewropa tas-Seklu 21. Għal Aktar Informazzjoni Mistoqsijiet u tweġibiet: Ewropa Soċjali b'Saħħitha għal Tranżizzjonijiet Ġusti Skeda informattiva: Ewropa Soċjali b'Saħħitha għal Tranżizzjonijiet Ġusti Komunikazzjoni: Ewropa Soċjali b'Saħħitha għal Tranżizzjonijiet Ġusti Konsultazzjoni tal-ewwel fażi mas-sħab soċjali dwar pagi minimi ġusti fl-UE Paġna web għar-rispons tal-partijiet ikkonċernati dwar l-implimentazzjoni tal-Pilastru